รัฐบาลไทย-ข่าวทำเนียบรัฐบาล-นายกฯ และภริยาเปิดงาน OTOP City 2022 “มอบความสุขจากภูมิปัญญา ส่งต่อคุณค่าจากฝีมือคนไทย” เน้นย้ำ OTOP คืออัตลักษณ์ วิถีชีวิตไทย รัฐบาลพร้อมส่งเสริมต่อเนื่อง
วันจันทร์ที่ 19 ธันวาคม 2565
19/12/2565
นายกฯ และภริยาเปิดงาน OTOP City 2022 “มอบความสุขจากภูมิปัญญา ส่งต่อคุณค่าจากฝีมือคนไทย” เน้นย้ํา OTOP คืออัตลักษณ์ วิถีชีวิตไทย รัฐบาลพร้อมส่งเสริมต่อเนื่อง
นายกฯ และภริยาเปิดงาน OTOP City 2022 “มอบความสุขจากภูมิปัญญา ส่งต่อคุณค่าจากฝีมือคนไทย” เน้นย้ํา OTOP คืออัตลักษณ์ วิถีชีวิตไทย รัฐบาลพร้อมส่งเสริมต่อเนื่อง กําชับทุกภาคส่วนที่เกี่ยวข้องสนับสนุนและพัฒนา ยกระดับสินค้าภูมิปัญญาไทยสู่สากล
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เผยว่า วันนี้ (19 ธันวาคม 2565) เวลา 15.00 น. ณ ห้องชาเลนเจอร์ 2 อาคารชาเลนเจอร์ ศูนย์แสดงสินค้าและการประชุมอิมแพ็ค เมืองทองธานี อําเภอปากเกร็ด จังหวัดนนทบุรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วยนางนราพร จันทร์โอชา ภริยา เป็นประธานในพิธีเปิดงาน OTOP City 2022 ภายใต้ธีมงาน “มอบความสุขจากภูมิปัญญา ส่งต่อคุณค่าจากฝีมือคนไทย” โดยมี นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายชัยวุฒิ ธนาคมานุสรณ์ รัฐมนตรีว่าการกระทรงงดิจิทัลเพื่อเศรษฐกิจและสังคม นายทรงศักดิ์ ทองศรี รัฐมนตรีช่วยว่าการกระทรวงมหาดไทย ประธานสภาสตรีแห่งชาติในพระบรมราชินูปถัมภ์และนายกสมาคมแม่บ้านมหาดไทย อธิบดีกรมการพัฒนาชุมชนและภริยา คณะผู้บริหารกระทรวงมหาดไทย ทูตานุทูต และเจ้าหน้าที่ที่เกี่ยวข้องเข้าร่วมงาน
นายกรัฐมนตรีและภริยาเยี่ยมชมนิทรรศการเฉลิมพระเกียรติพระบาทสมเด็จพระเจ้าอยู่หัวและสมเด็จพระนางเจ้าฯ พระบรมราชินี จากนั้น ชมการแสดงชุด “กึกก้องกองชัยเภรีย์ OTOP City จตุรวิถีจากภูมิปัญญาไทย” และรับฟังรายงานความเป็นมา วัตถุประสงค์การจัดงานฯ ซึ่งรัฐบาลให้ความสําคัญในการสร้างงาน สร้างอาชีพ สร้างรายได้ของประชาชน ขยายผลและสนับสนุนให้มีโครงการหนึ่งตําบล หนึ่งผลิตภัณฑ์ (OTOP) และมีการพัฒนายกระดับผลิตภัณฑ์ OTOP โดยการพัฒนาผู้ผลิต ผู้ประกอบการ ยกระดับคุณภาพมาตรฐานผลิตภัณฑ์ เพิ่มช่องทางการตลาดให้กว้างและก้าวไกลมากยิ่งขึ้น ตลอดจนอํานวยความสะดวกทําให้ประชาชนเข้าถึงแหล่งเงินทุน มีการส่งเสริมพัฒนาเพื่อช่วยยกระดับคุณภาพของชีวิตของประชาชน และผู้ประกอบการ ช่วยสร้างรายได้ สร้างเศรษฐกิจฐานรากที่เข้มแข็งของประเทศ
จากนั้น นายกรัฐมนตรีกล่าวเปิดงาน OTOP City 2022 ว่า งานจําหน่ายสินค้าและผลิตภัณฑ์ OTOP มีการจัดต่อเนื่องมาตลอดทุกปี ซึ่งมีพัฒนาการที่ดีขึ้นเป็นลําดับ ทั้งในด้านตัวผลิตภัณฑ์ที่มีความทันสมัย มีการนําเทคโนโลยีมาใช้ในการผลิตมากขึ้น มีการทําการตลาดที่สามารถเข้าถึงลูกค้าได้อย่างมีประสิทธิภาพมากขึ้น นอกจากนี้สินค้าทุกชิ้นยังมีเรื่องราวและแสดงให้เห็นถึงอัตลักษณ์ วิถีชีวิต และภูมิปัญญาของแต่ละพื้นที่ได้อย่างชัดเจน นายกรัฐมนตรีกล่าวถึง ผลิตภัณฑ์ OTOP ที่ได้มีการเริ่มต้นพัฒนามายาวนานตั้งแต่สมัยสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ผ่านโครงการศิลปาชีพซึ่งพระองค์ท่านได้ทรงช่วยเหลือ เยี่ยมเยียน และมีการเริ่มต้นทําให้สินค้าต่าง ๆ ในแต่ละพื้นที่มีความหวังมากขึ้นจนถึงทุกวันนี้ และมีการสืบสานรักษาต่อยอดเรื่อยมาจนถึงปัจจุบัน
นายกรัฐมนตรีกล่าวถึงการผลิตสินค้า OTOP ต่าง ๆ ต้องคํานึงถึงสิ่งแวดล้อม มีความรับผิดชอบในการใช้ทรัพยากรให้เหมาะสม ประหยัด และคุ้มค่ามากที่สุด ซึ่งจะเป็นส่วนสําคัญที่ทําให้มีการพัฒนาต่อเนื่องสืบไปในระยะยาว โดยประเทศไทยเป็นศูนย์กลางของอาเซียนและเป็นที่หมายในการค้าการลงทุนจากต่างประเทศ ซึ่งจากการได้พบปะหารือในการประชุมต่าง ๆ ทั้งภายในประเทศ การพบปะทูตานุทูตและผู้นําประเทศ ทุกคนให้ความชื่นชมประเทศไทยเป็นอย่างมาก ยืนยันว่ารัฐบาลมุ่งเน้นการพัฒนาเศรษฐกิจฐานราก โดยคํานึงถึงประชาชนในพื้นที่ทุกภูมิภาคของประเทศ ซึ่งแต่ละภาคมีความหลากหลายแตกต่างกัน จึงมีความจําเป็นต้องแสวงหาและใช้ประโยชน์ให้ได้มากที่สุดด้วยความระมัดระวังในการใช้ทรัพยากรที่มีอยู่อย่างจํากัด
นายกรัฐมนตรีกล่าวย้ําถึงการปรับปรุงพัฒนาผลิตภัณฑ์ให้ดีขึ้นมีความทันสมัย มีเรื่องราวที่น่าสนใจ และคํานึงความต้องการของตลาดโดยสิ่งสําคัญที่สุดคือต้องรับฟังเสียงของผู้บริโภคและความพึงพอใจเป็นสิ่งสําคัญ โดยในการประชุมเอเปคที่ผ่านมา สินค้า OTOP ยังได้เป็นส่วนหนึ่งในการเผยแพร่มรดกทางภูมิปัญญาไทยให้กับชาวต่างประเทศได้รับทราบถึงศักยภาพของคนไทยในการสร้างสรรค์งานด้านศิลปหัถตกรรมพื้นบ้านที่มีคุณภาพและได้มาตรฐาน ตลอดจนมีเอกลักษณ์เฉพาะตัวในแต่ละภูมิภาค ทั้งภาคใต้ ภาคเหนือ ภาคกลาง และ
ภาคตะวันออกเฉียงเหนือ อีกทั้งยังสร้างความประทับใจให้แก่ผู้นําประเทศที่เข้าร่วมการประชุมทุกคน
นายกรัฐมนตรีเน้นย้ําว่า รัฐบาลพร้อมให้การส่งเสริมอย่างต่อเนื่องโดยได้กําชับหน่วยงานภาครัฐและทุกส่วนที่เกี่ยวข้องให้การสนับสนุนและพัฒนาเพื่อยกระดับสินค้าจากภูมิปัญญาไทยให้ก้าวสู่ระดับสากลมากยิ่งขึ้นต่อไปพร้อมกันนี้ นายกรัฐมนตรีกล่าวเชิญชวนทุกคนร่วมงาน OTOP City 2022 พร้อมแสดงความขอบคุณผู้ที่มีส่วนเกี่ยวข้องทุกภาคส่วนทั้งภาครัฐและภาคเอกชน ที่ได้ให้การสนับสนุนและขับเคลื่อนสินค้าของคนไทย ด้วยความมุ่งมั่น ตั้งใจ และทุ่มเท พร้อมทั้งขอให้การจัดงานประสบความสําเร็จตามวัตถุประสงค์ที่กําหนดไว้
สําหรับงาน OTOP City 2022 จัดขึ้นเพื่อจัดแสดงและจําหน่ายผลิตภัณฑ์ OTOP เพิ่มช่องทางการตลาด สร้างโอกาสในการเรียนรู้และเพิ่มทักษะในการจัดแสดงและจําหน่ายสินค้าให้กับผู้ผลิต ผู้ประกอบการ OTOP โดยมีกิจกรรมต่าง ๆ เช่น การจัดแสดงและจําหน่ายสินค้า OTOP นําเสนอผลงานที่มีอัตลักษณ์ บ่งบอกถึงภูมิปัญญาอันทรงคุณค่า มีคุณภาพมาตรฐาน จัดจําหน่ายทั้งในรูปแบบออนไซต์และออนไลน์ พร้อมกิจกรรมส่งเสริมการขายต่าง ๆ นอกจากนี้ยังมีชุมชนท่องเที่ยว OTOP นวัตวิถี นําเสนอชีวิต ประเพณี วัฒนธรรม ภูมิปัญญา และผลิตภัณฑ์ที่มีภายในท้องถิ่น กิจกรรมผ้าไทยใส่ให้สนุก ส่งเสริมและกระตุ้นผ้าไทยให้ทันสมัยสู่สากล เป็นที่นิยมในทุกเพศ ทุกวัย และทุกโอกาส และกิจกรรมของขวัญของฝาก OTOP จัดแสดงสาธิตและจําหน่ายสินค้า OTOP ที่เหมาะสมเป็นของขวัญของฝากในช่วงปีใหม่ เป็นต้น โดยกําหนดจัดงานระหว่างวันที่ 17 – 25 ธันวาคม 2565 ณ ชาเลนเจอร์ 1 – 3 ศูนย์แสดงสินค้าและการประชุมอิมแพ็ค เมืองทองธานี จังหวัดนนทบุรี